paragraph_text: Na vrhu, na 1894 metra nadmorske visine, otvaraju se široki vidici. Prema istoku razaznaju se razlomljeni planinski vrhovi prema granici s Albanijom, sasvim na suprotnom kraju Crne Gore. Još je upečatljiviji pogled na sjever, gdje se preko susjednog vrha - Vučjeg zuba, vidi masiv Durmitora: Boljske grede, Sljeme, Bandjernu, Prutaš i glavni vrh - Bobotov kuk. Vidik ka zapadu prikazuje morsku pučinu, ali i veliki dio južne Dalmacije s otokom Mljetom, kao najprepoznatljivijom točkom. Na jugu se ističe sjeverozapadna strana Subre, mjesto koje slovi za najzanimljiviji detalj primorskih Dinarida.